1Galatia dam abo emti vahi Kristus bake tu vuzehi meedam dam oa, um abo ahusobuli meedam damat mode taia? Yesus Kristus damat ve ut tetehesuhunaso laba esu paku dou eloho bak lam, “Akatiham bak ozome Am otehela?” laham bak lam eho amu uba gi iademe vahokedume um ozobohudehena taia? Lahana um akati eho uba vahokedaha im imbona lam mu voou fa meit ba neha, “Dat ahamda Musat toedume fi hasi esuhu Im Feàna zi lam iho ulohodesu meedam labe Alat iba deeli vada tame,” lahame meit ba giomim vou lehe im lam uho akati vuzehi meedàla? Làhà um ahole ahusobulehe bak. 2Eho uba gagu ailo modem im nidi nim uho fa eba vi gagoma? Uho ozom, Alat Am Aha Nutabe Neàna uba amu vizi teudehe bak lam uho neham labe labihahe? Uho dat ahamda Musat toedume fi hasi esuhu Im Feàna zi lam ulohodesu meedam labe uba ame baket vizi teudehe? Vabà! Labihaha vabak. Uho gi Alam Im Neàna lam aime Yesus bake tu vuzehi meedam labe Am Aha Nutabe Neàna labe uba modi vizi teudehe bak. 3Um akati bisi ahusobuli mode? Um ozom vaba? Uho amu Yesus bake ahamte tu vuzehi Amti vou alehe bak lam Alat Am Aha Nutabe Neàna labe uba modi vizi teudehe labe um fa im gàhà bak faasi meedahana taia? Lahana um akati fa ba, “Alat iba deeli vadase,” laham bak ozome fa ame Im Feàna lam vi tau meedàla? Gi ubu uho amu faasi meedam bak lahasdam vaba? Làhà um ahole ahusobulehe bak. 4Làhà uho gi nehalo mode? Uho ame Im Feàna lam vi tau modem moho labe damat uba vabidume um alihi nemahudàmu uho vedi iedi um Yesus bake tu vuzehehe bak lam fa mu voolo ozome meedà? Làhà uho labi modemeam làhà um gi vanamai teolem bak. Lahana eho ozoha um ba vanamai mu voou teolem vabak. Uho gi ozahit keàtedi meedam bohu lahasdalo modem bak. 5Uho ozom, uho ame Im Feàna zi lam ulohodesu meedam labe Alat Am Aha Nutabe Neàna lam uba ilabdi modi vizi teudi uho na damat ihimo modem biem im feàna meedà? Vabà! Ba labiham vabak. Uho gi Alam Im Neàna lam aime Yesus bake tu vuzehi meedam labe uba modi vizi uho ame im meedam bak. 6Emti vahi Kristus bake tu vuzehi meedam dam oa, iho etei Kristus bake tu vuzehi meedàmu Alat iba neha, “Im Am damat modem bak,” lahame iba deeli im ab vadamam bak. Ame bak lam iho im Yahudi dam labe im tai ahamda Abrahamat aho amu aham di iube meedaha im lamti uloho bak. Ame da Abrahamat aho meedaha im lam meit Alat Vameadaha Im Toedahana laba nehi toehe bak ehe bak. “Abrahamat Alat aba lab fet gagu esuhu im lam aho aime ozo, ‘Ba imbodem bak,’ lahame uledi tu vuzehehemu Alat aba neha, ‘Im vamdesu meedam dàt modem bak,’ lahame ozahit deeli gagu ab vaham bak.” Lahame labihasu toehena ehete. 7Labihàmu ame toehena lam iho nehi ozom bak. Im dam bada nibe iho meit ame da Abrahamat modehe im lam vi ozome ulohona modi Alam Im Neàna lam aime, “Imbote,” lahame Yesus bake tu vuzehi meedam dam niba Alat ba iba laha neha, “Im Abrahamat vou faat ledaha dam ààmom dam im am bak,” lahame iba labi ozome gagodam bak. 8Labi laha Alat aham di iube neha, “Yahudi damat modem vab dam labe ba Eba tu vuzehi meedàmu Eho ame dam laba neha, ‘Im vamdesu meedam damat modem bak,’ lahame ozahit deeli gagu vada tame,” lahame fet ozome esuhu bak. Labihàmu ame Im Neàna lam Aho Abraham bake nasi fet vameadume ozobohudi fi gatei esuhu bak ehe bak. Ame im lam Musat Alat Vameadaha Im Toedahana laba laha nehi toehe bak. “Alat Abraham bake neha, ‘Oho ba vou faat ladam dam meida laba Eho modi fa dam bake esuhuda debu ahebu neà bak modi esuida tame.’ ” Laham Im Neàna lam Alat gi Abraham bake aham di iube nasi fet gagu ozobohudi fi gatei esuhu bak. 9Labihàmu Abrahamat Alat aba fet gagu esuhu im lam, “Ba imbodem bak,” lahame tu vuzehi meedàmu Alat Abraham bake im neà bak ab modi esuidaham bak. Labihàmu etei im dam bada neo gi labihadam bak. Ame bak labet iho Yahudi damat modeo, Yahudi damat modem vab damat modeo, iho meit Kristus bake tu vuzehi meedamda laba Alat laha iba im neà bak modi esuidam bak. 10Aham di iube meit Alat Vameadaha Im Toedahana laba nehi toehena ehete. “Alat dat ahamda Musa bake gagu aho toedume fi hasi esuhu Im Feàna zi lam ahebu meit ulohodesu meedam bohu meedaha vaba abo im meida zidazi zidaziameam làhà ame da lam, ‘Alat ba beo tame,’ lahame amu gi fet uloome esdam bak.” Lahame labihasu toehemu uho meit nehi ozo, “Ame Im Feàna lam ahebu eho ulohodesu meedam labe Alat eba deeli vam bak,” lahame labi ozodamda lam git ozoho bak. Ba labiham vabak. Alat ame da laba gi amu fet uloome esdam bak. Neham bak. Ame im lam feà bak. Ba amat keàtedi ame Im Feàna lam meida voom vaba abo ahebu ulohodesu meedà? Ba labihasu modemda vàmtea vabak. 11Labihàmu im nehi ozodam bak. Alat ba ame Im Feàna lam ulohodesu meedam da laba, “Im vamdesu meedam dàt modem bak. Eho ozahit oba deeli gagu vam bak,” lahame ba labi gagom vabak. Aham di iube meit Alat Vameadaha Im Toedahana laba laha nehi toehe bak ehe labe eho uba labi gagoho bak. “Alat neha, ‘ “Im vamdesu meedam damat modem bak,” lahame Ebe Eho ozahit deeli gagu vadam dam lam Eba tu vuzehi meedàmu Eho ame dam laba modi Emti vahi gi ahe neàna bohu vuusdam bak.’ ” 12Labi laha meit Alat Vameadaha Im Toedahana laba im meida nehi toehena ehete. “Alat vameadume fi hasi vàmadi esuhu Im Feàna zi lam meit ame im vàmtea voom vaba abo ahebu ulohodesu meedam bak labet modi ame da lam ahedemda am bak.” Lahame labihasu toehemu eho nehi ozo. Meit neha, “Alat eba deeli vam bake eho ame Im Feàna lam ahebu ulohodesu meedase,” lahame labi tu vuzehi meedamda labe aho ba Kristus labe Aba Aho meedaha bak laba ba tu vuzehi meedam vabiem bak. Am gi, “Alat aba deeli vase,” lahame aba ahamo lab modem bak laba tu ahumdem bak. 13Lahana ba ame Im Feàna lam ahebu ulohodesu meedamda vàmtea buà vabak. Labihàmu im dam ahebu ame Im Feàna lam ulohodesu meedaha vaba abo meida vazidazi vazidaziahemu Alat iba laha amu gi, “Beose,” lahame uloome esdam bak. Labihadamnàme Kristusat ahit fa fai Dateli Alat iba lab uloome esdam bak lam Aho ot vai fa ab faamodaham bak. Eho gi dat ahamda Musat Alat aba nehi gagohona aho Alat Vameadaha Im Toedahana laba im meida neo nehi toehe bak laba vi ozome uba labi gagoho bak. “ ‘Elose,’ lahame ut laba taasdamda lam Alat gi amu, ‘Labaha bohu beodase,’ lahame fet uloome esdamda am bak.” Lahame labihasu toehemu eho ame bak laba vi ozome uba neha. Kristus laha ame baket modehe bak. Iho damat faina meedam bak lam Kristus Ahamo uledi fa fai Dateli ot vai damat Am ve ut tetehesuhunaso laba esu paku dou eloi taasdàmu Alat iba amu lab uloome esdam bak lam Aho fa faatoi fa Kristus bake ab modi esuham bak. 14Kristus Yesusat Ahamo uledi fa fai Dateli ot vai lab eloho bak lam gi modi elom kaio. “Nehadase,” lahame labi eloho bak. Alat aham di iube Abraham bake neha, “Omti oho ba vou faat ladam dam lamti eho uba gi im neà bakta modi esuida tame,” lahame fet vameadume esuhu im lam, “Yahudi damat modem vab dam laba laha ame im neà bak modi esuidase,” lahame labi ozome Yesusat Ahamo ahit uledi fa fai Dateli ot vai eloho bak. Labi laha, “Alat, ‘Aho Am Aha Nutabe Neàna iba olu tame,’ lahame amu fet gagu esuhuda lam iho Kristus bake tu vuzehi meedam labe im ahebu vizi teudedase,” lahame Kristusat labi ozome fa ahit fai Dateli ot vai eloho bak. 15Emti vahi Kristus bake tu vuzehi meedam dam oa, Alat aham di iube Abraham bake fet vameadume vàmadi esuhu im lam, “Akati modemna modela?” laham bak lam um biem bake eho gi im dam bakda nibe ibi iho meia im fet gagu vàmadi esulo modem di ba voom vabak laba vi ozome uba vouhodalo mozo. Im gi nehadam bak. Iho ame im lam fet gagu esulo modem di damat aasdahit ohu fau visoi im so nasvai fet gagu vàmadi esuhu labe ba meit ame im lam vi gagu faatom biem bak. Abo labahasdam bak. Ibi iho meedam bak labihahemu Alat aham di iube Abraham bake lab fet vameadume vàmadi esuhu im lam laha labihaha bak. Ba faatom vabak. Abo labahasdam bak. 16Nehaha bak. Alat aham di iube Aho Abraham bake lab fet vameadume vàmadi esuhu im lam gi Abrahamti aba aho ba diamut vou faat leheda meida lamti labihasu, “Aho neà bakta modi esuia tame,” lahame fet vameadume vàmadi esuhu bak. Ame lab vou faat ledam bak lam meit amu Alat Vameadaha Im Toedahana laba toehe di lam Alat ba Abrahamat aba aho vou faat ledaha damdua bake ozome Abraham bake labi gagoho vabak. Gi Abrahamat aba aho ba diamut vou faat leheda meida vàmtea Kristus bake ozome im lam toehe bak. 17Labihàmu eho etei uba lab fet vouhoho bak labe am tombu uba neo nehi vameadume um ozobohudelo mozo. Alat aham di iube Abraham bake lab fet vameadume vàmadi esuhu di lam, “Aho mode tame,” lahame ohu fau visoi am so nasvam bakti ulohona modi fet gagu vàmadi esuhu labe ba naat vi faatom biem bak. Aho lab fet vameadume vàmadi esuhu bak lam gi aham di iube modehe bak. Labi ba diamut abo empat ratus tiga puluh tahun foli neàdi ba Musa bake, “Im Feàna lam Yahudi dam bake fi desi meedale,” lahame gagu Musat fa Yahudi dam bake ab vou vameatedaham bak. Labihadamnàme Alat amu Abraham bake lab fet vameadume vàmadi esuhu im lam ba faatoi voou setehe vabak. Gi aba Aho amu gagoho bak lahasu bohu meedam bak. 18Neham bak. Alat aham di iube Abraham bake neha, “Omti oho ba vou faat ladam dam lamti eho neà bak uba modi esuida tame,” lahame lab fet vameadume vàmadi esuhu im lam uho ozom, ame dam labe iho ame Im Feàna lam ulohodesu meedam labe Alat ame dam laba ba neà bak meedahe? Vabà! Ba labihaha vabak. Lahana labihameam làhà Alat Abraham bake lab fet vameadume vàmadi esuhu im lam gi vameame voom bak. Lahana Alat ba labihaha vabak. Im Alat Abraham bake lab fet vàmadi esuhu im lam gi amu modehe bak. Lahana ame Im Feàna lam Alat gi ba Musa bake fi desi aho ba toedaha bak. Labihàmu im ba biem vabak. Alat gi Abraham bake ozahit deeli im neà bak modi esuidam Alat modem labe gi Aba Aho lab fet vameadume vàmadi esuhu bak labet ba veimdem bi ame neà bak lam Abraham bake ab meedaham bak. Im laha. Alat Aho iba, “Lo tame,” lahame fet vameadume vàmadi esuhu im lam imbodem bake ba iho ame Im Feàna ulohodesu meedam bak labet iba lodam vabak. 19Labihahemu uho eba nehi gagoe moio? “Làhà Alat akati modi ame Im Feàna lam Musa bake ba gagu dam bake vou fi dehela?” lahame eba labi gagomeam eho fa uba nehi gagom bak. Iho bak damat Aba Aho gagoho bak meedaha vaba zidazi meedam di iho vi ozo, “Faina meedam bak ame?” lahame vi ozobohudem bake Alat ahit Musa bake ame Im Feàna lam gagodume fi desi meedam bohu vuusdam bak. Alat nehi fet ozome esu, “Dam bakda ame Im Feàna lam vuzehi meedam bohu vuusdume Abrahamat aba aho vou faat lahada bisi neàda vàmtea lam abo Eho aham di iube fet vameadume esuhuda Kristus lam faasi fi zeam bitoi neàdehezobe ame Im Feàna lam fa voou setem neàte,” lahame fet ozome esuhu bak. Ame Im Feàna lam Alat ahamte Am im gagu vou usem dam laba gagu olu Musa bake usi neo vameada. Labi Musat fa tohedateli ame Im Feàna lam fa Yahudi dam bake neo vameada. Labihadam Im Feànat modem bak. 20Um nasi ozodale. Alat ame Im Feàna lam Yahudi dam bake fi dehe di lam Aho gi tohedate vameadume olu fi dehe bak. Lahana Alat Abraham bake lab fet vameadume vàmadi esuhu di lam ba tohedat modeo, Alam im vou usem damat modeo, ba vameadaha vabak. Gi Alat Ahamo aha Abadat ahate fet vameadume vàmadi esuhu bak. 21Alat Abraham bake lab fet vameadume vàmadi esuhu bak lam gi aham di iube amu mode. Labi ba diamut Alat neo ame Im Feàna lam Musa bake vameadume olu Yahudi dam bake vou fi dehe bak lam ba mode. Labiham labe uho ozom, ame Im Feàna lam ba fi dehe labet modi Alat Aho amu Abraham bake lab fet vameadume vàmadi esuhu im lam Ahamo naedat it ozome fa faatoheo? Vabà! Aho naedat ame im lam ba it fa faatoi veimdehe vabak. Eho gi neham bak ozome uba labi gagoho bak. Ba ame Im Feàna lam iho ulohodesu meedam labet modi im Alati vahi gi ahe neàna bohu vuusdam vabak. Lahana ame bak lam ehelemeam làhà gi ame Im Feàna lam iho ulohodesu meedam labet modi Alat iba neha, “Im im vamdesu meedam damat modem bak,” lahame iba ozahit deeli gagu vadam bak. Lahana ba labihadam vabak. 22Lahana meit Alat Vameadaha Im Toedahana laba nehame toehena eho vi ozome uba labi gagoho bak. “Im dam bakda ahebu ba Alat gagohona aime vuzehi meedam vaba gi faina meedam bak labet simtedi modesdam damat modem bak,” lahame labihasu toehemu iho ame Im Feàna lam ahebu ulohodesu meedaha vaba abo meida vazidazi vazidaziahemu ba Alat iba deeli vadam bak vabak. Gi iho Yesus Kristus bake tu vuzehi meedam bak labet modi Aho iba deeli vadam bak. Alat, “Aho ba iba neà bakta meeda tame,” lahame lab fet vameadume vàmadi esuhu bak lam gi dam Kristus bake tu vuzehi meedam dam lamota Aho deeli ame neà bakta meeda tame. 23Aham di iube iho bak damat Kristus bake tu vuzehem bak lam, “Akatihasu modemna modela?” laham Im Neàna lam Alat iba Yahudi dam bake fi dehe vab di labe iho faina meedam bak labna zohàme iba teohet vou aasu vabiedam bak laba ozome Alat ahit Im Feàna lam Musa bake gagu fi desi iba vuusu vabiedam bohu vuusdam bak. Ame Im Feàna lam abo tentara mei si sel ousu vou aasdam bakti ulohona iba modi veimai modesdam bak. Gi labihasu veimai modesdume, “ ‘Kristus bake tu vuzehem bak lam akatihasu modemna modela?’ laham Im Neàna lam Alat ba iba modi ozobohudi fi gatei neàdi iho tu vuzehese,” lahame ahit labi meedaha bak. 24Ubu uho um na gagu modemda laba gagome um data ahusobuda laba vou aasdam labe vabiedam bak laba vi ozodale. Alat laha iba ame bak lamti ulohona modehe bak. Aho ahit fet nehi ozo, “Iho bak damat git meedam bake ame Im Feàna lam modi iba teohet vuusu vabiedam bohu vuusdume, ‘Kristus bake tu vuzehem bak lam akatihasu modemna modela?’ laham im lam Aho ba iba modi im ozobohudi fi gatehezobe ame Im Feàna lam iba vuusu vabiedam bak lam fa faatoi seddase,” lahame fet ozome esuhu bak. Iho etei ba Kristus bake tu vuzehem labe Aho iba neha, “ ‘Im im vamdesu meedam damat modem bak,’ lahame ozahit deeli gagu vadase,” lahame ahit labi modehe bak. 25Kristus bake tu vuzehem bak lam Alat iba Yahudi dam bake modi ozobohudi fi gatehe Im Neàna lam iho aime Kristus bake tu vuzehi meedàmu Alat iba ozahit deeli gagu ab vadaham bak. Labiha labe ba ame Im Feàna lam iba ootedume iho meedam vabak. Gi ab vaitoi seteham bak. 26Emti vahi Kristus bake tu vuzehi meedam dam oa, im Yahudi dam modeo, im Yahudi damat modem vab dam modeo, iho Kristus Yesus bake tu vuzehi meedàmu Alat iba modi ab Am damaleham bak. 27Nehaha bak. Uho amu Kristus bake tu vuzehi meedàmu uho neha, “ ‘Iho Kristus labe Aba Aho ozoho im lamota meedam damalehe bak,’ laham bak lam damat fà aame ozobohudese,” lahame meit um vuu valo baptisleidaha bak. Labihàmu Alat uba aame ozom di um fa Kristusti vahi amedamalehemu um abo Kristus Am itbaho fatoho dam um am bak. 28Iho Kristus Yesus bake tu vuzehi vou ali ahu vàmadehemu Alat ba iba aame faheme nehame gagodam vabak. “Um Yahudi damat mode? Labi um Yahudi damat modem vab damat mode? Um gi mei na teo meedam damat mode? Labi um mei na modem vaba gi uhumo meedam damat mode? Um gi dam aabot mode? Labi um gi lahit mode?” lahame ba labihasu aame faheme gagodam vabak. Alat iba aame ozome gagom di Aho gi nehada. “Im gi Kristus Yesus bake vahi vabademsu meedam damat modem bak,” lahame gagodam bak. 29Labi laha Abrahamat aba aho vou faat leheda meida Kristus laba iho vou ali ahu vàmadem labe Alam damalehemu Alat iba ozom di, “Im abo Abrahamat aba aho vou faat ledaha dam laba ààmom dam im am bak,” lahame ozom bak. Labiha labe Aho amu Abraham bake neha, “Eho neà bak uba mode tame,” lahame fet vameadume vàmadi esuhu bak lam Aho ba modi imbodi iba laha ame neà bak meeda tame.
ace_Latn